與子由同游寒溪西山
作者：蘇軾
朝代：宋

paragraphs: 散人出入無町畦，朝游湖北暮淮西。
高安酒官雖未上，兩脚垂欲穿塵泥。
與君聚散若雲雨，共惜此日相提携。
千摇萬兀到樊口，一箭放溜先鳧鷖。
層層草木暗西嶺，瀏瀏霜雪鳴寒溪。
空山古寺亦何有，歸路萬頃青玻璃。
我今漂泊等鴻雁，江南江北無常棲。
幅巾不擬過城市，欲踏徑路開新蹊。
却憂別後不忍到，見子行迹空餘悽。
吾儕流落豈天意，自坐迂闊非人擠。
行逢山水輒羞歎，此去未免勤鹽虀。
何當一遇李八百，相哀白髮分刀圭。